**2025 m. kovo mėn. Lietuvoje bulvių buvo supirkta mažiau, o daržovių ir obuolių – daugiau**

**Bulvių,** skirtų šviežias vartoti, iš Lietuvos augintojų didmeninės, mažmeninės prekybos ir kitose įmonėse 2025 m. kovo mėn., palyginti su 2024 m. atitinkamu laikotarpiu, supirkta 5,80 proc. mažiau, t. y. 4 276,475 t. Perdirbti skirtų bulvių supirkta 39,06 proc. mažiau – 339,129 t. Perdirbimui skirtų bulvių supirkimo mažėjimui įtakos turi tai, kad daugiau jų yra perkama ne tiesiogiai iš augintojų, o iš kitų įmonių bei importuojama.

**Daržovių,** skirtų vartoti šviežias, 2025 m. kovo mėn., palyginti su 2024 m. kovo mėn., supirkta 0,49 proc. daugiau, t. y. 4 212,073 t. **Agurkų** supirkimas padidėjo 56,40 proc. (iki 1 404,572 t), **burokėlių –** 16,18 proc. (iki 276,709 t). Agurkų šiemet išauginama daugiau ir yra didesnė jų paklausa. Kitų daržovių supirkimas sumažėjo: **pomidorų –** 2 kartus (iki 85,623 t), **baltagūžių kopūstų** **–** 32,93 proc. (iki 253,174 t), **salotų** – 20,28 proc. (iki 59,595 t), **svogūnų laiškų –** 14,84 proc. (iki 51,488 t), **svogūnų –** 13,24 proc. (iki 956,681 t), **česnakų –** 8,72 proc. (iki 4,503 t), **morkų –** 6,63 proc. (iki 1 089,599 t).

Lauko daržovių supirkimas mažesnis, nes praėjusiais metais buvo mažesnis jų derlius ir greičiau šiemet baigiasi jų atsargos augintojų sandėliuose. Pomidorų supirkta mažiau, nes įprastų pomidorų derlius kaip visada prasidės tik balandžio mėn. Visą žiemą Lietuvoje yra auginami tik įvairūs vyšniniai ir kiti retesnių veislių pomidorai.

**Baltųjų pievagrybių**, skirtų vartoti šviežius, 2025 m. kovo mėn., palyginti su 2024 m. atitinkamu laikotarpiu, supirkta 17,71 proc. mažiau (143,750 t), **rudųjų pievagrybių** – 37,29 proc. mažiau (29,075 t).

**Obuolių** šiemet buvo supirkta 2 kartus daugiau (1 223,281 t), nes 2024 m. Lietuvoje buvo geras obuolių derlius, kurio šiemet užteks ilgiau.

Perdirbimo įmonėse 2025 m. kovo mėn., palyginti su 2024 m. kovo mėn., **daržovių** supirkimas padidėjo 28,61 proc. (iki 4 590,690 t). **Burokėlių** supirkimas padidėjo28,43 proc. (iki 4 311,529 t), **svogūnų** – 28,15 proc. (iki 41,253 t), **morkų** – 1,9 karto (iki 199,644 t). Tik **baltagūžių kopūstų** buvo supirkta 1,9 karto mažiau (38,144 t), nes greičiau baigėsi jų atsargos.

Šaltinis ŽŪDC (LŽŪMPRIS)

.